Lehetséges, hogy nagyon nehéz megállni, mégis foghúzás után egy-két napig, de legalább 24 óráig jobb, ha nem gyújtunk rá. Természetesen minél kevesebbet dohányzunk utána is, annál jobb, ezzel ugyanis elősegítjük a gyorsabb gyógyulást. A foghúzást követően egy vérömleny keletkezik a fog helyén lévő sebben. Amennyiben ez idő előtt kiesik a helyéről, az sokkal hosszabb regenerálódást és kellemetlen fájdalmakat eredményezhet. A dohányzás, valamint a seb szívogatása, öblögetése sajnos elősegíti a véralvadék elmozdulását, ezért ezeket a tevékenységeket kerülni kell. Ezen felül a nikotin megemelheti a vérnyomást, valamint szűkíti az ereket, ami szintén negatív hatással van a sebgyógyulásra.